Балшићи (такође Башићи или Баошићи) су били средњовјековна српска династија, која је владала Зетом од око 1360. до 1421. године. Као обласни владари, Балшићи су након распада Српског царства иступали самостално, ширећи повремено своју власт и на друге српске области, почевши од Метохије на истоку, до Травуније на западу. Нису узимали посебне владарске наслове (краљ, кнез, војвода) већ су носили титулу "господин" у значењу обласног господара. Путем брачних веза ступили су у сродство са Мрњавчевићима и Лазаревићима. Након смрти последњег Балшића (1421), њихови поседи су ушли у састав Српске деспотовине.